CELEX: 32021R0070
Language: fi
Date: 2020-10-23 00:00:00
Title: Komission delegoitu asetus (EU) 2021/70, annettu 23 päivänä lokakuuta 2020, toimituskuria koskevista teknisistä sääntelystandardeista annetun delegoidun asetuksen (EU) 2018/1229 muuttamisesta sen voimaantulon osalta (ETA:n kannalta merkityksellinen teksti)

27.1.2021   
               
               
                  FI
               
               
                  Euroopan unionin virallinen lehti
               
               
                  L 27/1
               
            
         KOMISSION DELEGOITU ASETUS (EU) 2021/70,
         annettu 23 päivänä lokakuuta 2020,
         toimituskuria koskevista teknisistä sääntelystandardeista annetun delegoidun asetuksen (EU) 2018/1229 muuttamisesta sen voimaantulon osalta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon arvopaperitoimituksen parantamisesta Euroopan unionissa sekä arvopaperikeskuksista ja direktiivien 98/26/EY ja 2014/65/EU sekä asetuksen (EU) N:o 236/2012 muuttamisesta 23 päivänä heinäkuuta 2014 annetun Euroopan parlamentin ja neuvoston asetuksen (EU) N:o 909/2014 (1) ja erityisesti sen 6 artiklan 5 kohdan ja 7 artiklan 15 kohdan,
         sekä katsoo seuraavaa:
         
                     (1)
                  
                  
                     Komission delegoidussa asetuksessa (EU) 2018/1229 (2) täsmennetään toimenpiteet, joilla ehkäistään ja korjataan toimituspuutteita sekä kannustetaan noudattamaan toimituskuria. Näihin toimenpiteisiin kuuluvat toimituspuutteiden seuranta sekä toimituspuutteista määrättyjen rahaluonteisten seuraamusten periminen ja perittyjen varojen jakaminen. Delegoidussa asetuksessa (EU) 2018/1229 määritetään myös korvausostomenettelyn toiminnalliset yksityiskohdat.
                  
               
                     (2)
                  
                  
                     Delegoidun asetuksen (EU) 2018/1229 on määrä tulla voimaan 1 päivänä helmikuuta 2021.
                  
               
                     (3)
                  
                  
                     Markkinatoimijat ovat ilmoittaneet, että covid-19-pandemialla on ollut vakava vaikutus delegoidun asetuksen (EU) 2018/1229 soveltamiseksi tarvittavien sääntelyhankkeiden ja tietotekniikkajärjestelmien yleiseen täytäntöönpanoon. Näinä ennennäkemättöminä aikoina rahoituslaitokset ovat keskittyneet tehokkaiden valmiussuunnitelmien täytäntöönpanoon, jotta ne pystyisivät varmistamaan toimintansa jatkumisen ja kyberuhkien sietokyvyn, mikä on rajoittanut laitosten tietoteknisiä valmiuksia toteuttaa tiettyjä monimutkaisia hankkeita, joihin sisältyvät myös delegoidun asetuksen (EU) 2018/1229 toimituskuria koskevien vaatimusten noudattamisen edellyttämät hankkeet. Jos arvopaperikeskuksilta, niiden osallistujilta ja asiakkailta edellytettäisiin tällaisessa tilanteessa näiden vaatimusten noudattamista, tämä voisi pikemminkin lisätä riskiä rahoitusmarkkinoilla kuin vähentää sitä. Sen vuoksi näille sidosryhmille on aiheellista antaa enemmän aikaa saattaa päätökseen tarvittavat valmistelut, joita toimituskuria koskevien vaatimusten toteuttaminen edellyttää. Kun otetaan huomioon covid-19-pandemian luoman tilanteen poikkeuksellisuus ja tarvittavat järjestelmämuutokset, jotka arvopaperikeskusten sekä niiden osallistujien ja asiakkaiden olisi toteutettava toimituskuria koskevien eri vaatimusten noudattamiseksi, delegoidun asetuksen (EU) 2018/1229 voimaantuloa on lykättävä vielä yhdellä vuodella.
                  
               
                     (4)
                  
                  
                     Sen vuoksi delegoitua asetusta (EU) 2018/1229 olisi muutettava.
                  
               
                     (5)
                  
                  
                     Tämä asetus perustuu teknisten sääntelystandardien luonnoksiin, jotka Euroopan arvopaperimarkkinaviranomainen, jäljempänä ’ESMA’, on toimittanut komissiolle.
                  
               
                     (6)
                  
                  
                     ESMA ei ole järjestänyt avoimia julkisia kuulemisia, sillä niitä olisi pidettävä erityisen suhteettomina, kun otetaan huomioon delegoidun asetuksen (EU) 2018/1229 voimaantulon lykkäämisen laajuus ja odotettu vaikutus. ESMA on ottanut huomioon markkinatoimijoiden aiemmin toimittamat tiedot valmiudesta soveltaa kyseistä asetusta. Lisäksi näissä odottamattomissa olosuhteissa on tärkeää taata delegoidun asetuksen (EU) 2018/1229 voimaantulopäivää koskeva oikeusvarmuus, jotta markkinatoimijat voivat valmistautua asetuksen soveltamiseen. ESMA on kuitenkin tehnyt analyysin delegoidun asetuksen (EU) 2018/1229 voimaantulon lykkäämisen mahdollisista kustannuksista ja hyödyistä sekä pyytänyt lausuntoa Euroopan parlamentin ja neuvoston asetuksen (EU) N:o 1095/2010 (3) 37 artiklalla perustetulta arvopaperimarkkina-alan osallisryhmältä. Laatiessaan teknisten täytäntöönpanostandardien luonnoksia ESMA on tehnyt yhteistyötä myös Euroopan keskuspankkijärjestelmän jäsenten kanssa,
                  
               ON HYVÄKSYNYT TÄMÄN ASETUKSEN:
         
            1 artikla
            Korvataan delegoidun asetuksen (EU) 2018/1229 42 artikla seuraavasti:
            
               
                  ”42 artikla
                  Voimaantulo
                  Tämä asetus tulee voimaan 1 päivänä helmikuuta 2022.”
               
            
         
         
            2 artikla
            Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 23 päivänä lokakuuta 2020.
            
               
                  Komission puolesta
               
               Ursula VON DER LEYEN
               
                  Puheenjohtaja
               
            
         
         
            (1)  EUVL L 257, 28.8.2014, s. 1.
         
            (2)  Komission delegoitu asetus (EU) 2018/1229, annettu 25 päivänä toukokuuta 2018, Euroopan parlamentin ja neuvoston asetuksen (EU) N:o 909/2014 täydentämisestä toimituskuria koskevilla teknisillä sääntelystandardeilla (EUVL L 230, 13.9.2018, s. 1).
         
            (3)  Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).